มันนี่ทูเดย์
ทริสคงเครดิตธนชาต
7 พ.ย. 2557

ทริสคงเครดิตธนชาต 
บริษัท ทริส เรทติ้ง ประกาศคงอันดับเครดิตองค์กรของธนาคารธนชาต ที่ระดับ “AA” และคงอันดับเครดิตหุ้นกู้ด้อยสิทธิและหุ้นกู้ด้อยสิทธิลักษณะคล้ายทุนที่นับเป็นเงินกองทุนชั้นที่ 2 ของธนาคารที่ระดับ “A+” และ “A” ตามลำดับ โดยแนวโน้มยังคง “Stable” หรือ “คงที่” 
ทั้งนี้ อันดับเครดิตสะท้อนถึงสถานะที่แข็งแกร่งในธุรกิจสินเชื่อเช่าซื้อรถยนต์ แต่อันดับเครดิตถูกลดทอนจากคุณภาพสินทรัพย์ที่อ่อนแอของธนาคาร รวมถึงปริมาณสำรองหนี้สงสัยจะสูญในระดับต่ำ แม้ว่ากำลังเพิ่มขึ้น และการชะลอตัวของเศรษฐกิจไทย
จัดทำเหรียญพระปกเกล้าฯ
กรมธนารักษ์ได้จัดทำเหรียญกษาปณ์ที่ระลึก 120 ปี วันพระราชสมภพพระบาทสมเด็จพระปรมินทรมหาประชาธิปก พระปกเกล้าเจ้าอยู่หัว ขึ้น 3 ชนิดราคา ประกอบด้วย เหรียญกษาปณ์ที่ระลึกทองคำ ชนิดราคา 1.6 หมื่นบาท ประเภทขัดเงา ราคาจำหน่าย 3 หมื่นบาท เหรียญกษาปณ์ที่ระลึกเงิน ชนิดราคา 800 บาท ประเภทขัดเงา ราคาจำหน่าย 1,600 บาท และเหรียญกษาปณ์โลหะสีขาว ทองแดงผสมนิกเกิล ชนิดราคา 20 บาท ประเภทธรรมดา ราคาจ่ายแลก 20 บาทโดยเปิดจ่ายแลกเหรียญตั้งแต่วันที่7 พ.ย.เป็นต้นไป